CELEX: 32013D0267
Language: bg
Date: 2013-05-13 00:00:00
Title: 2013/267/ЕС: Решение на Съвета от 13 май 2013 година относно позицията, която да бъде взета от името на Европейския съюз на 65-ата сесия на Комитета по опазване на морската среда във връзка с измененията на Схемата за оценка на състоянието, и на 92-рата сесия на Комитета по морска безопасност относно измененията в Международния кодекс за управление на безопасността както и измененията в глава III на Конвенцията SOLAS и в кодексите за високоскоростни плавателни съдове от 1994 г. и 2000 г. във връзка с тренировките за влизане в затворено пространство и спасяване

7.6.2013   
            
            
               BG
            
            
               Официален вестник на Европейския съюз
            
            
               L 155/1
            
         РЕШЕНИЕ НА СЪВЕТА
   от 13 май 2013 година
   относно позицията, която да бъде взета от името на Европейския съюз на 65-ата сесия на Комитета по опазване на морската среда във връзка с измененията на Схемата за оценка на състоянието, и на 92-рата сесия на Комитета по морска безопасност относно измененията в Международния кодекс за управление на безопасността както и измененията в глава III на Конвенцията SOLAS и в кодексите за високоскоростни плавателни съдове от 1994 г. и 2000 г. във връзка с тренировките за влизане в затворено пространство и спасяване
   (2013/267/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,
   като взе предвид предложението на Европейската комисия,
   като има предвид, че:
   
               (1)
            
            
               Предприемането на действие от страна на Съюза в сектора на морския транспорт следва да има за цел да се подобри морската безопасност.
            
         
               (2)
            
            
               Комитета по опазване на морската среда (MEPC) на Международната морска организация (ММО) на неговата 64-та сесия през октомври 2012 г. одобри измененията в Схемата за оценка на състоянието (Резолюция MEPC.94(46), произтичащи от приемането на Международен кодекс за програма за задълбочени инспекции по време на проучвания на кораби за насипни товари и нефтени танкери от 2011 г. Очаква се тези изменения да бъдат приети на 65-ата сесия на MEPC, която ще се проведе от 13 до 17 май 2013 г.
            
         
               (3)
            
            
               Комитетът по морска безопасност (MSC) на ММО на неговата 91-ва сесия одобри измененията в Международния кодекс за управление на безопасността (Кодекс ISM), както и измененията в глава III на Международната конвенция за безопасност на човешкия живот на море от 1974 г. (SOLAS), в кодексите за високоскоростни плавателни съдове от 1994 г. и 2000 г. и в Кодекса за безопасност на плавателни съдове с динамична устойчивост. Очаква се тези изменения да бъдат приети от MSC на неговата 92-ра сесия, която ще се проведе през юни 2013 г.
            
         
               (4)
            
            
               С измененията на Схемата за оценка на състоянието (СОС) на еднокорпусни нефтени танкери в СОС ще се въведе препратка към последната (от 2011 г.) Програма за задълбочени инспекции по време на проучвания на кораби за насипни товари и нефтени танкери (Програма за задълбочено проучване или ПЗП). Регламент (ЕС) № 530/2012 на Европейския парламент и на Съвета относно ускореното въвеждане на изисквания за двукорпусни или еквивалентни конструкции за еднокорпусни нефтени танкери (1) предвижда прилагането на СОС.
            
         
               (5)
            
            
               С измененията в Кодекса ISM ще се въведат конкретни пояснения на Кодекса по отношение на съображенията за подходящо окомплектоване на екипажа на кораба и отговорността за свързаните с управлението на безопасността в международен аспект делегирани задачи, както и въвеждането на съответните бележки под линия. Освен че е установен в приложение към Регламент (ЕО) № 336/2006 на Европейския парламент и на Съвета от 15 февруари 2006 г. за прилагане на Международния кодекс за управление на безопасността в рамките на Общността (2), кодексът ISM е определен в посочения регламент, че е „в актуализираната му версия“. В Регламент (ЕО) № 336/2006 се изисква корабите, обхванати от него, да спазват изискванията на част А от Кодекса ISM. Следователно измененията, които следва да бъдат приети на 92-рата сесия на MSC, ще имат пряко правно въздействие върху посочения регламент.
            
         
               (6)
            
            
               Измененията в глава III на Конвенцията SOLAS по отношение на кодексите за високоскоростни плавателни съдове от 1994 г. и 2000 г., както и в Кодекса за безопасност на плавателни съдове с динамична устойчивост, ще въведат в правило 19 от глава III на Конвенцията SOLAS, в глава 18 на кодексите за високоскоростни плавателни съдове от 1994 г. и 2000 г. и в глава 17 на Кодекса за безопасност на плавателни съдове с динамична устойчивост задължение за обучение по спасяване за членовете на екипажа с отговорности за работа в затворени пространства. По силата на Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (3) кодексите за високоскоростни плавателни съдове от 1994 г. и 2000 г. се прилагат конкретно за високоскоростните пътнически плавателни съдове, извършващи вътрешни пътувания. За по-старите плавателни съдове, за които кодексите за високоскоростни плавателни съдове не се прилагат, по силата на посочената директива се прилага предишният Кодекс за безопасност на плавателни съдове с динамична устойчивост.
            
         
               (7)
            
            
               Измененията, които следва да бъдат приети на 65-ата сесия на MEPC и на 92-рата сесия на MSC, могат да се считат за положително развитие и следователно следва да бъдат подкрепени от Съюза.
            
         
               (8)
            
            
               Съюзът не е член на ММО, нито е договаряща страна по въпросните конвенции и кодекси. Следователно е необходимо Съветът да оправомощи държавите-членки да изразят позицията на Съюза в MEPC и MSC и да изразят съгласието си да бъдат обвързани от тези изменения,
            
         ПРИЕ НАСТОЯЩОТО РЕШЕНИЕ:
   Член 1
   1.   Позицията на Съюза на 65-ата сесия на Комитета по опазване на морската среда на ММО е да се изрази съгласие с приемането на измененията в Схемата за оценка на състоянието (Резолюция МЕРС 94(46), одобрени от посочения комитет на 64-тата му сесия и както е посочено в приложения 13 и 16 към документ MEPC 64/23/Add.1 на ММО.
   2.   Позицията на Съюза на 92-рата сесия на Комитета по морска безопасност на ММО е да се изрази съгласие с приемането на измененията в Кодекса ISM и в свързаните с него насоки и въвеждането на ново изискване за обучение за спасяване в затворени пространства в правило 19 от глава III от Конвенцията SOLAS, в глава 18 от кодексите за високоскоростни плавателни съдове от 1994 г. и 2000 г. и в глава 17 от Кодекса за безопасност на плавателни съдове с динамична устойчивост, одобрени от комитета на неговата 91-ва сесия и както е посочено в приложения 22, 30 и 31 към документ MSC 91/22/Add. 2 на ММО и съответно в приложение 4 към документ MSC 92/3/1 на ММО.
   3.   Позицията на Съюза, посочена в параграфи 1 и 2, се изразява от държавите-членки, които членуват в ММО, действащи съвместно в интерес на Съюза.
   4.   Формални и незначителни промени в настоящата позиция могат да бъдат договаряни, без да е необходимо нейното изменяне.
   Член 2
   На държавите-членки се разрешава да дадат своето съгласие да бъдат обвързани, в интерес на Съюза, от измененията, посочени в член 1, параграфи 1 и 2.
   Член 3
   Адресати на настоящото решение са държавите-членки.
   
      Съставено в Брюксел на 13 май 2013 година.
      
         
            За Съвета
         
         
            Председател
         
         S. COVENEY
      
   
   
      (1)  ОВ L 172, 30.6.2012 г., стр. 3.
   
      (2)  ОВ L 64, 4.3.2006 г., стр. 1.
   
      (3)  ОВ L 163, 25.6.2009 г., стр. 1.